## L’Institut Valencià de Cultura presenta en l’Auditori de Castelló el quartet berlinés Notos

*** Notos Quartett actuarà en la Sala de Cambra el dimecres 9 d’abril, a les 19:30 hores
* Esta setmana l’auditori acollirà també el concert de l’Orquestra Simfònica de Castelló i l’activitat musical familiar ‘De soprano i arpa’**

L’Auditori de Castelló, espai propi de l’Institut Valencià de Cultura (IVC), presenta esta setmana el reconegut quartet berlinés Notos, que actuarà en la Sala de Cambra M. Babiloni este dimecres 9 d’abril, a les 19:30 hores.

Considerat de manera unànime com un dels millors quartets amb piano del circuit internacional, el Notos Quartett de Berlín actua en les sales de cambra més importants del món com la Wigmore Hall London, Concertgebouw Amsterdam, Konzerthaus Viena, i la Philharmonie i el Konzerthaus de Berlín.

Amb sis primers premis i nombrosos premis especials en concursos internacionals, el públic i la crítica de tot el món celebren la seua brillantor virtuosa, perfecció tècnica, sentit de l’equilibri i profunda musicalitat.

Notos Quartett està compost per les violinistes Sindri Lederer i Andrea Burger, el violoncel·lista Philip Graham i la pianista Antonia Köster. A Castelló de la Plana interpretaran un programa que inclou tres quartets amb piano de Mozart, Brahms i Schumann.

A més, esta setmana l’Auditori de Castelló acollirà també el concert de l’Orquestra Simfònica de Castelló, dirigida per Pablo Marqués Mestre, que oferirà el divendres 11 d’abril, a les 19:30 hores, un programa que convida l’oient a gaudir d’un viatge sonor que unix entreteniment i refinament, passant de la lleugeresa de la música de saló al detallisme descriptiu de la música impressionista, seguint el llegat conceptual d’Erik Satie.

*Sonnerie* proposa un recorregut musical que connecta el gènere de la serenata amb la idea del so evocador i descriptiu. Des de la ‘música moble’ de les serenates fins a la pintura sonora de la segona part, l’Orquestra Simfònica de Castelló ens oferix un programa variat que viatja a través d’estils i èpoques diferents.

El diumenge 13 d’abril, ‘De soprano i arpa’ presenta en l’Auditori una nova proposta didàctica per a acostar la música en directe als més xicotets. La primera sessió, a les 11:00 hores, està dirigida a bebés d’entre 0 a 18 mesos; i la segona, a les 12:30 hores, a xiquets de fins a cinc anys acompanyats per un adult. Les entrades per a esta activitat familiar estan a la venda en la taquilla física de l’Auditori.

Les entrades per als concerts en l’Auditori de Castelló i tota la programació de l’espai es poden trobar en la [web de l’IVC](https://ivc.gva.es/val/ivc-val/programacio-ivc/auditori-i-palau-de-congressos-de-castello).

Fecha: 07/04/2025